**Φόνος κόρης υπό του αδελφού της**

Το παρακάτω δημοτικό τραγούδι έχει αντληθεί από τη συλλογή «Ελληνικά Δημοτικά Τραγούδια» (εκλογή), τομ. Α ́, Ακαδημία Αθηνών, Δημοσιεύματα του Λαογραφικού Αρχείου, αριθμ. 7, 1962, Αθήνα.

*Ακούσατε τι ‘γένη στης Κούμης τα χωριά;*

*Εντύθηκε μια νέα, στα ευρωπαϊκά.*

*Τον ερωμένο παίρνει και πάει στον καφενέ,*

*τον καφετζή προστάζει καφέ και ναργιλέ.*

*Δύο φίλοι τ’ αδερφού της την μαρτυρήσανε.*

*-«Τι κάθεσαι, Βαγγέλη, δεν πας στον καφενέ...*

*να δης την αδερφή σου που πίνει ναργιλέ!»*

*Σηκώθηκε ο Βαγγέλης και πάει στον καφενέ*

*και βρίσκει την κακούργα να πίνη ναργιλέ!*

*-«Σηκώσου, Ευρυδίκη, να δης το μπόι σου,*

*Που ντρόπιασες εμένα κι όλο το σόι σου!»*

*Δυό μαχαιριές της δίνει εις τη ζερβιά πλευρά,*

*της παίρνει το συκώτι και τη μισή καρδιά.*

*Δύο λόγια η καημένη επρόφτασε να πη*

*κι έκλινε το κεφάλι και έπεσε νεκρή.*

*-«Οι φίλοι τ’ αδερφού μου ήταν ο Χάρος μου,*

*για τον Πετροπουλάκη1 που ‘χα το θάρρος μου».*

*Οι φίλοι τ’ αδερφού της την εσηκώσανε,*

*Στη μάννα, την καημένη, την παραδώσανε.*

*1 Το όνομα του συντρόφου της κοπέλας.*

**ΕΡΩΤΗΣΕΙΣ**

1. Στο ποίημα τρία ρηματικά πρόσωπα εναλλάσσονται. Ποια είναι αυτά και πώς η χρήση τους εξυπηρετεί το νόημα και το ύφος του ποιήματος;
2. Να εντοπίσετε τα χαρακτηριστικά της παραδοσιακής ποίησης και του δημοτικού τραγουδιού στο ποίημα.
3. Να παρουσιάσετε με συνοπτικό τρόπο βασικά στοιχεία του χαρακτήρα της κόρης στηριζόμενοι σε αναφορές του ποιήματος.
4. Να ερμηνεύσεις την αντίδραση του αδερφού με στοιχεία του ποιήματος και με κριτήριο τις στερεότυπες αντιλήψεις παλαιότερων χρόνων, όταν και συνετέθη το δημοτικό τραγούδι. Ποια είναι η προσωπική σου τοποθέτηση στο γεγονός που αφηγείται το τραγούδι;